A Tuttomercatoweb beszámolója szerint az olasz rekordbajnok Juventus szerződteti a Haladás U16-os válogatott kapusát, Senkó Zsombort. A Nemzeti Sport Online részleteket is megtudott az átigazolással kapcsolatban.

Senkó Zsombor (1) stabil tagja a magyar U16-os válogatottnak (Fotó: Facebook)

Megkerestük a Haladást, és Tóth Miklós ügyvezető az NSO-nak elmondta, a Juventus valóban próbajátékra hívta a 195 centiméter magas kapust, és el is engedték.

Tóth Miklós azt is hozzátette, nem érkezett hivatalos ajánlat Torinóból, de olaszországi forrásból megtudtuk, a Juve nem is tesz ajánlatot, mert amatőr státuszú labdarúgó esetében nincs szükség a két klub megállapodására. A Juventus nevelési költségtérítést fizet majd a Haladásnak és a játékos másik korábbi klubjának, a ZTE-nek.

A Juventus két és fél éves profi szerződést ajánlott Senkónak, és az U16-os válogatott játékos ezt alá is írta.

Mivel a labdarúgó nem töltötte be a 18. életévét, a szerződtetéséhez a FIFA jóváhagyására van szükség. A Juventus már kikérte a szükséges papírokat, a klub kéthetes átfutási időre számít, akkor válik hivatalossá az átigazolás, és ezt követően a tavasszal Senkó már a Juve korosztályos csapatában szerepelhet.

Nem Senkó az első, aki a Haladástól olasz topklubhoz kerül, Tamás Krisztián 2011-ben szintén a szombathelyiek U16-os csapatából szerződött a Milan utánpótlásába.